S-5002/2022

Mál þetta, sem dómtekið var 25. nóvember sl., er höfðað með á hendur T-kk-þgf G-kk-þgf S-kk-þgf, kt. [...], [...], með tveimur ákærum. Með ákæru lögreglustjórans á höfuðborgarsvæðinu, útgefinni 1. nóvember 2022, þar sem ákærða eru gefin að sök eftirtalin brot:

1. „ Eignaspjöll með því að hafa laugardaginn 30. apríl 2022 við [...] í Mosfellsbæ brotið rúðu í bifreiðinni [...]og gert dæld á vinstri hlið bifreiðarinnar.

M: 007-2022-[...]

Telst brot þetta varða við 1. mgr. 257. gr. almennra hegningarlaga nr. 19/1940.

2. Vopna- og fíkniefnalagabrot með því að hafa mánudaginn 2. maí 2022 við [...] í Reykjavík haft í vörslum sínum exi og hníf og að hafa skömmu síðar á lögreglustöðinni við Hverfisgötu 113- 115 í Reykjavík haft í vörslum sínum 0,38 gaf kókaíni, sem lögreglumenn fundu við öryggisleit á ákærða.

M: 007-2022-[...]

Telst brot þetta varða við 2. gr., sbr. 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018 og 1. mgr. 30. gr., sbr. 1. mgr. 36. gr. vopnalaga nr. 16/1998.

3. Gripdeild með því að hafa miðvikudaginn 4. maí 2022 í verslun [...], [...], fengið farsíma af gerðinni i Phone 13 promax 128 GB, að verðmæti kr. 219.995, afhentan til skoðunar í versluninni og gengið út úr versluninni með farsímann án þess að greiða fyrir hann.

M: 007-2022-[...]

Telst brot þetta varða við 245. gr. almennra hegningarlaga nr. 19/1940.

4. Tilraun til ráns með því að hafa miðvikudaginn 4. maí 2022 á bensínafgreiðslustöð [...], [...], Reykjavík, kýlt A, kt. [...], starfsmann [...], einu hnefahöggi í vinstra eyra og í framhaldi reynt að ná fjármunum úr sjóðsvél verslunarinnar. Afleiðingarnar voru þær að A hlaut grunn fleiðursár á vinstra eyra með storknuðu blóði, fleiður vinstra megin á hálsi neðan við eyrað og bak við efri hlut eyra og þreifieymsli yfir vöðva á vinstri hlið háls.

M: 007-2022-[...].

Telst brot þetta varða við 252. gr., sbr. 1. mgr. 20. gr., almennra hegningarlaga nr. 19/1940.

5. Fjársvik og gripdeild með því að hafa mánudaginn 9. maí 2022 svikið út veitingar á veitingastaðnum [...], [...], Reykjavík, að verðmæti kr. 7.055, með því að vekja þá hugmynd hjá starfsmönnum staðarins að hann hygðist greiða fyrir veitingarnar sem hann gerði ekki og að hafa tekið ófrjálsri hendi spjaldtölvu á veitingastaðnum og gengið út af veitingastaðnum án þess að skila henni.

M: 007-2022-[...]

Telst brot þetta varða við 245. gr. og 248. gr. almennra hegningarlaga nr. 19/1940. 6. Eignaspjöll með því að hafa laugardaginn 14. maí 2022 við [...] í Hafnarfirði slegið í sjálfsala [...]með barefli, með þeim afleiðingum að hann eyðilagðist.

M: 007-2022-[...]

Telst brot þetta varða við 1. mgr. 257. gr. almennra hegningarlaga nr. 19/1940.

7. Þjófnað og nytjastuld með því að hafa á tímabilinu frá miðvikudeginum 18. maí 2022 til fimmtudagsins 19. maí 2022 brotist inn á [...], [...], Garðabæ, með því að brjóta rúðu, stolið þaðan bíllyklum af bifreiðinni [...]og tekið bifreiðina [...]sem var þar innandyra heimildarlaust, ekið henni út í gegnum hurð á verkstæðinu og síðan ekið henni víðsvegar um höfuðborgarsvæðið en lögregla stöðvaði för bifreiðarinnar um hádegi þann 19. maí við Listabraut í Reykjavík.

M: 007-2022-[...]

Telst brot þetta varða við 1. mgr. 244. gr. og 1. mgr. 259. gr. almennra hegningarlaga nr. 19/1940.

8. Eignaspjöll, vopna- og fíkniefnalagabrot með því að hafa þriðjudaginn 24. maí 2022 við [...] í [...] lamið með járnröri í rúðu [...], rúðu Stéttarfélagsins, rúðu í iðnaðarbili nr. [...], rúðu [...], í bifreiðarnar [...]og [...], allt með þeim afleiðingum að skemmdir urðu á húsnæðinu og bifreiðunum og haft í vörslum sínum loftskammbyssu, piparúða og 19,42 gaf amfetamíni, sem lögreglumenn fundu við öryggisleit á ákærða og í bifreiðinni [...].

M: 007-2022-[...]

Telst brot þetta varða við 1. mgr. 257. gr. almennra hegningarlaga nr. 19/1940, 2. gr., sbr. 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018 og 1. mgr. 21. gr. og 4. mgr. 30. gr., sbr. 1. mgr. 36. gr. vopnalaga nr. 16/1998.

9. Fíkniefnalagabrot með því að hafa þriðjudaginn 24. maí 2022 í bili nr. [...]að [...]í [...] haft í vörslum sínum 2,84 gaf amfetamíni, 1,63 gaf marijúana og 2 gaf MDMA, sem lögreglumenn fundu við leit í húsnæðinu.

M: 007-2022-[...]

Telst brot þetta varða við 2. gr., sbr. 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

10. Þjófnað með því að hafa mánudaginn 8. ágúst 2022 brotist inn í [...]í Hafnarfirði með því að spenna upp glugga og stolið þaðan tölvu.

M: 007-2022-[...]

Telst brot þetta varða við 1. mgr. 244. gr. almennra hegningarlaga nr. 19/1940.

11. Rán og fíkniefnalagabrot með því að hafa þriðjudaginn 9. ágúst 2022 vopnaður leikfangaskammbyssu og felgulykli, skipað starfsmönnum [...], [...], Reykjavík, að hleypa sér inn í apótekið og að fá afhend nánar tilgreind lyf, sem hann fékk og yfirgaf apótekið með.

M: 007-2022-[...]

Telst brot þetta varða við 252. gr. almennra hegningarlaga nr. 19/1940.

12. Fíkniefnalagabrot með því að hafa þriðjudaginn 9. ágúst 2022 á lögreglustöðinni við Hverfisgötu 113- 115 í Reykjavík haft í vörslum sínum 0,26 gaf kókaíni og 3 stykki af MDMA, sem lögreglumenn fundu við öryggisleit í bakpoka.

M: 007-2022-[...]

Telst brot þetta varða við 2. gr., sbr. 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

13. Þjófnað með því að hafa miðvikudaginn 10. ágúst 2022 brotist inn á veitingastaðinn [...], [...], Reykjavík með því að brjóta rúðu í útidyrahurð og stolið þaðan peningaskúffu og tveimur bjórum.

M: 007-2022-[...]

Telst brot þetta varða við 1. mgr. 244. gr. almennra hegningarlaga nr. 19/1940.

14. Umferðar- og fíkniefnalagabrot með því að hafa þriðjudaginn 16. ágúst 2022 ekið bifreiðinni [...] sviptur ökurétti, undir áhrifum áfengis og óhæfur til að stjórna henni örugglega vegna áhrifa ávana- og fíkniefna og slævandi lyfja (í blóði mældist vínandamagn 0,71‰, amfetamín 160 ng/ml, klónazepam 145 ng/ml, kókaín 230 ng/ml, metýlfenidat 16 ng/ml og nítrazepam 28 ng/ml) um Kristnibraut í Reykjavík, á bifreiðastæði við leikskólann Geislabaug, þar sem lögregla stöðvaði aksturinn og haft í vörslum sínum 0,63 gaf kókaíni, sem lögreglumenn fundu við öryggisleit á ákærða á slysadeild.

M: 007-2022-[...]

Telst brot þetta varða við 1., sbr. 2. mgr. 48. gr., 1., sbr. 2. mgr. 49. gr., 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019 og 2. gr., sbr. 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

15. Þjófnað og umferðarlagabrot með því að hafa sunnudaginn 21. ágúst 2022 brotist inn á veitingastaðinn [...], [...], Reykjavík, með því að brjóta gler í rennihurð og stolið þaðan peningaskúffu, fjórum flöskum af hvítvíni og 12 bjórum og síðan ekið í burtu á bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna og slævandi lyfja (í blóði mældist alprazólam 13 ng/ml, amfetamín 80 ng/ml, etizólam 8,1 ng/ml, klónazepam 50 ng/ml og kókaín 100 ng/ml) að [...] í Reykjavík, þar sem lögregla stöðvaði aksturinn.

M: 007-2022-[...]

Telst brot þetta varða við 1. mgr. 244. gr. almennra hegningarlaga nr. 19/1940 og 1., sbr. 2. mgr. 48. gr., 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

16. Umferðarlagabrot með því að hafa þriðjudaginn 6. september 2022 ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna og slævandi lyfja (í blóði mældist alprazólam 20 ng/ml, amfetamín 345 ng/ml, klónazepam 18 ng/ml, MDMA 140 ng/ml og nítrazepam 55 ng/ml) á bifreiðastæði við [...], Garðabæ, þar sem lögregla stöðvaði aksturinn.

M: 007-2022-[...]

Telst brot þetta varða við 1., sbr. 2. mgr. 48. gr., 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

17. Þjófnað með því að hafa þriðjudaginn 6. september 2022 brotist inn í [...]við [...]í Garðabæ með því að kasta steinhellu í rennihurð úr gleri og síðan spenna upp hurðina og stolið þaðan samloku, gosdrykk og skúffu úr sjóðsvél.

M: 007-2022-[...]

Telst brot þetta varða við 1. mgr. 244. gr. almennra hegningarlaga nr. 19/1940.

18. Tilraun til þjófnaðar með því að hafa miðvikudaginn 7. september 2022 reynt að brjótast inn í [...], [...], Reykjavík, með því að kasta grjóti í rúðu í þeim tilgangi að stela þaðan áfengi, en ákærði yfirgaf vettvang þegar öryggiskerfi fór í gang.

M: 007-2 022-[...]

Telst brot þetta varða við 1. mgr. 244. gr., sbr. 20. gr., almennra hegningarlaga nr. 19/1940.

19. Þjófnað og vopnalagabrot með því að hafa miðvikudaginn 7. september 2022 brotist inn á [...], [...], Reykjavík, með því að brjóta sér leið inn um neyðarútgang og stolið þaðan fimm bjórum og vodkaflösku og að hafa skömmu síðar haft í vörslum sínum vasahníf og hamar, sem lögreglumenn fundu við öryggisleit á ákærða.

M: 007-2022-[...]

Telst brot þetta varða við 1. mgr. 244. gr. almennra hegningarlaga nr. 19/1940 og 1. mgr. 30. gr., sbr. 1. mgr. 36. gr. vopnalaga nr. 16/1998.

20. Vopnalagabrot með því að hafa sunnudaginn 11. september 2022 í stigagangi við [...] 8 í Reykjavík haft í vörslum sínum gasbyssu, sem lögreglumenn fundu við öryggisleit á ákærða.

M: 007-2022-[...]

Telst brot þetta varða við 1. mgr. 12. gr. og 1. mgr. 21. gr., sbr. 1. mgr. 36. gr. vopnalaga nr. 16/1998.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. gr. og 101. gr. laga nr. 77/2019. Krafist er upptöku á 1,27 gaf kókaíni, 22,26 gaf amfetamíni, 1,63 gaf marijúana, 2 gaf MDMA og 3 stykkjum af MDMA, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018. Einnig er krafist upptöku á exi, hníf, loftskammbyssu, piparúða, vasahníf, hamri og gasbyssu, sem lögregla lagði hald á, með vísan til 1. mgr. 37. gr. vopnalaga nr. 16/1998.

Vegna ákæruliðar nr. 3 gerir B, f. h. [...], kt. [...], þær kröfur að T-kk-þgf G-kk-þgf S-kk-þgf, kt. [...], verði gert að greiða [...], kt. [...], kr. 219.995 auk vaxta samkvæmt 8. gr. laga um vexti og verðtryggingu nr. 38/2001 frá 4. maí 2022 til 13. maí 2022 og skv. 9. gr., 1. mgr. 6. gr. sömu laga að liðnum mánuði frá 13. maí 2022 til greiðsludags. Þá er krafist málskostnaðar fyrir héraðsdómi að mati dómsins eða samkvæmt síðar framlögðum málskostnaðarreikning komi til málflutnings í málinu skv. 176. gr. laga um meðferð sakamála nr. 88/2008.

Vegna ákæruliðar nr. 4 gerir G-kvk-nf B-kvk-nf, hrl., f. h. A, kt. [...], þær kröfur að T-kk-nf G-kk-nf S-kk-nf, kt. [...], verði dæmdur til að greiða brotaþola, A, kt. [...], skaðabætur að fjárhæð samtals kr. 1.000.000, með vöxtum af kr. 1.000.000 samkvæmt 8. gr. laga nr. 38/2001 um vexti og verðtryggingu, frá dagsetningu til birtingardags ákæru, en frá þeim degi með dráttarvöxtum samkvæmt 1. mgr. 6. gr., sbr. 9. gr. laga nr. 38/2001, um vexti og verðtryggingu, til greiðsludags. Þá er krafist málskostnaðar að fjárhæð kr. 450.000.

Vegna ákæruliðar nr. 6 gerir G-kk-nf S-kk-nf lögmaður, f. h. G-kk-ef S-kk-ef lögmanns, fyrir hönd [...] ehf., kt. [...], þær kröfur að T-kk-þgf G-kk-þgf S-kk-þgf, kt. [...], verði gert að greiða [...] ehf. kr. 1.507.185 ásamt vöxtum samkvæmt 1. mgr. 8. gr. laga nr. 38/2001 um vexti og verðtryggingu frá 14. maí 2022 en síðan dráttarvexti samkvæmt 1. mgr. 6. gr. sömu laga að liðnum mánuði frá birtingu kröfunnar til greiðsludags. Þá er þess jafnframt krafist að T-kk-þgf G-kk-þgf verði gert að greiða [...] ehf. málskostnað að skaðlausu, skv. síðar framlögðum málskostnaðarreikningi, fyrir að halda fram bótakröfu sinni í málinu.

Vegna ákæruliðar nr. 18 gerir C, f. h. [...], kt. [...], þær kröfur að T-kk-nf G-kk-nf S-kk-nf, kt. [...], bæti tjónið að fullu með því að borga andvirði viðgerða tjónsins samtals kr. 98.157. Krafist er vaxta samkvæmt 8. gr. vaxtalaga frá tjónsdegi 7. september 2022 en síðan dráttarvaxta samkvæmt 9. gr., sbr. 1. mgr. 6. gr. vaxtalaga til greiðsludags.“

Með ákæru héraðssaksóknara útgefinni 8. nóvember 2022 á hendur ákærða fyrir, „fyrir eftirgreind hegningarlaga- og umferðarlagabrot, framin laugardaginn 23. júlí 2021 í Reykjavík:

1. Fyrir hættubrot og umferðarlagabrot með því að hafa ekið bifreiðinni [...], sviptur ökurétti og ófær um aðstjórna henni örugglega vegna áhrifa ávana- og fíkniefna (í blóði mældist amfetamín 35 ng/ml, kókaín 40 ng/ml og metamfetamín 135 ng/ml), án þess að sinna fyrirmælum lögreglu um að stöðva bifreiðina sem gefin voru til kynna með forgangsljósum og hljóðmerkjum lögreglubifreiðar, svo að eftirför lögreglu eftir bifreið ákærðu hófst, án nægilegrar tillitssemi og varúðar, gegn rauðum umferðarljósum, á röngum vegarhelmingi móti akstursstefnu, án þess að gefa stefnuljós og án þess að miða ökuhraða við aðstæður og hraðatakmarkanir í þéttbýli, en vegir voru blautir vegna rigningar, sem hér greinir:

Ákærði ók vestur Bæjarháls þar sem lögregla gaf ákærða merki með forgangsljósum um að stöðva bifreiðina án árangurs, eins og fyrr greinir, en ákærði sinnti því engu og ók norður Höfðabakka, gegn rauðu umferðarljósi á Höfðabakkabrú og gegn rauðu umferðarljósi á gatnamótum Höfðabakka og Bíldshöfða, áfram norður Höfðabakka og norður Gullinbrú, inn á bílastæði [...]á Gullinbrú og þaðan norður Strandveg, á allt að 130 km/klst þar sem hámarkshraði er 60 km/klst, og á röngum vegarhelmingi móti akstursstefnu, gegn rauðu umferðarljósi á gatnamótum Strandvegar og Rimaflatar áfram norður, austur og suður Strandveg, inn á hringtorg og vestur og suður Mosaveg, vestur og suður Spöngina inn á hringtorg og Borgarveg í suðaustur, gegn rauðu umferðarljósi á gatnamótum Borgarvegar og Víkurvegar og norður Víkurveg þar sem lögregla reyndi árangurslaust að stöðva för ákærða með ákeyrslu á hringtorgi til móts við Egilshöll, áfram norður Víkurveg þar sem ákærði jók hraðann og ók á röngum vegarhelmingi móti akstursstefnu, en mikil umferð var á Víkurvegi, inn á hringtorg og austur Korpúlfsstaðarveg, inn á hringtorg og norðaustur Vesturlandsveg þar sem ákærði ók á miklum hraða og með svigakstri fram hjá bifreiðum með sömu akstursstefnu en á hringtorgi á gatnamótum Vesturlandsvegar, Langatanga og Lágafells reyndi lögregla aftur árangurslaust að stöðva för ákærða með ákeyrslu en ákærði ók hring á hringtorginu og áfram austur og norður Vesturlandsveg, inn á þrjú hringtorg á þeirri leið og á allt að 140 km/klst þar sem hámarkshraði er 90 km/klst og tók fram úr öðrum ökutækjum með því að aka yfir óbrotna miðlínu án þess að gefa stefnuljós og án þess að sinna aðgæsluskyldu sinni við framúrakstur, en talsverð umferð var á Vesturlandsvegi, en önnur ökutæki viku með því að aka út í vegkant, en á hringtorgi á gatnamótum Vesturlandsvegar og Norðurgrafarvegs reyndi lögregla aftur árangurslaust að stöðva för ákærða með ákeyrslu en ákærði ók áfram norður Vesturlandsveg og tók fram úr öðrum ökutækjum án þess að gefa stefnuljós og án þess að sinna aðgæsluskyldu sinni við framúrakstur og tókst lögreglu loks að stöðva för ákærða við Kjalarnes með því að þvinga bifreiðina [...]út af veginum.

Með akstrinum raskaði ákærði umferðaröryggi á alfaraleið og stofnaði á ófyrirleitin hátt lífi og heilsu lífi og heilsu D, sem var farþegi í bifreið hans, í hættu, svo og annarra vegfarenda, þar á meðal lögreglumanna sem reyndu að stöðva aksturinn, í augljósan háska.

Telst þetta varða við 1. mgr. 168. gr. og 4. mgr. 220. gr. almennra hegningarlaga nr. 19/1940, 1., 3., 5. og 6. mgr. 7. gr., 2. mgr. 18. gr., 2. mgr. 20. gr., 2. og 3. mgr. 23. gr., 1. mgr. 25. gr., 2. mgr. 33. gr., sbr. a. og e. liðir 3. mgr. sömu greinar, 1. mgr. 36. gr., sbr. a., c. og h. liði 2. mgr. sömu greinar, 3. mgr. 37. gr., 1., sbr. 2. mgr., 48. gr., 1., sbr. 2. mgr., 50. gr. og 1. mgr. 58. gr., allt samanber 1. mgr. 94. gr. og 1. mgr. 95. gr., umferðarlaga nr. 77/2019 og við 19. gr., sbr. 44. gr. lögreglulaga nr. 90/1996.

2. Fyrir nytjastuld, með því að hafa ekið bifreiðinni [...], eins og lýst er í ákærulið 1, í heimildarleysi, en ákærði hafði komist yfir kveikjuláslykil bifreiðarinnar þann sama dag á heimili eiganda hennar að [...], Reykjavík.

Telst þetta varða við 1. mgr. 259. gr. almennra hegningarlaga.

Þess er krafist að ákærði verði dæmdur til refsingar og greiðslu alls sakarkostnaðar.“

Ákærði krefst vægustu refsingar sem lög leyfa. Varðandi skaðabótakröfur í framangreindri ákæru lögreglustjóra hafnar hann bótakröfu vegna ákæruliða nr. 3 og 6 en til vara krefst hann lækkunar bótafjárhæðar. Ákærði viðurkennir bótaskyldu vegna ákæruliðar nr. 4 en krefst lækkunar bótafjárhæðar. Ákærði samþykkir bótakröfu vegna ákæruliðar nr. 18. Þá krefst hann málsvarnarþóknunar til handa skipuðum verjanda sínum.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði hefur skýlaust játað sök hér fyrir dómi og er til þess litið við ákvörðun refsingar. Brot þau sem ákærði er nú sakfelldur fyrir eru fjölmörg og öll neyslutengd. Um er að ræða eignaspjöll, vopnalagabrot, fíkniefnalagabrot, auðgunarbrot og tilraun til auðgunarbrots, gripdeild, nytjastuld, tilraun til ráns, fullframið rán og umferðarlagabrot.

Ákærði hefur ekki áður hlotið refsingu fyrir hegningarlagabrot. Samkvæmt framlögðu sakavottorði hans hefur hann þrisvar sætt refsingu fyrir umferðarlagabrot, m. a. fyrir að aka undir áhrifum fíkniefna, og verið sviptur ökuréttindum. Umferðarlagabrot hans nú eru ítrekuð en hann telst nú í þriðja sinn aka undir áhrifum áfengis en í annað sinn sviptur ökuréttindum. Fer um refsingu fyrir þau brot venju samkvæmt en hið fyrra varðar nú fangelsisrefsingu. Dómurinn lítur akstur undir áhrifum fíkniefna alvarlegum augum. Þá er sérstaklega alvarleg ránstilraun ákærða þar sem ákærði beitti brotaþola ofbeldi. Sömuleiðis brot hans samkvæmt ákæru héraðssaksóknara frá 8. nóvember sl.

Ákærði talaði máli sínu fyrir dómi og kvaðst iðrast gjörða sinna. Hann kvaðst gera sér grein fyrir fíkniefnavanda sínum og vilja koma lífi sínu á réttan kjöl. Kvaðst hann leita allra leiða til þess að svo verði aftur. Hafi hann þegar hafið meðferðarvinnu í gæsluvarðhaldinu.

Að öllu framangreindu virtu og með vísan til 1., 5., 6. og 8. tl. 1. mgr. 70. gr. og 77. gr. almennra hegningarlaga þykir refsing vera hæfileg 16 mánaða fangelsi sem ekki þykir efni til að skilorðsbinda, hvorki í heild né að hluta. Gæsluvarðhald er ákærði hefur sætt óslitið frá 11. september 2022 skal dragast frá refsingunni.

Ákærði er sviptur ökurétti ævilangt frá birtingu dómsins að telja. Fallist er á upptökukröfur ákæruvaldsins eins og nánar greinir í dómsorði.

Í ákæru lögreglustjórans á höfuðborgarsvæðinu eru fjórar einkaréttarkröfur. Af hálfu [...] er sett fram bótakrafa vegna gripdeildar á síma. Fyrir liggur samkvæmt munaskýrslu að síminn var endurheimtur og var heill í vörslu lögreglu. Liggja fyrir upplýsingar um að bótakrefjanda hafi verið tilkynnt um það. Er því ekki grundvöllur fyrir bótakröfunni og er henni vísað frá.

Ákærði hefur viðurkennt bótaskyldu vegna bótakröfu í tengslum við 4. tl. ákæru en krefst lækkunar bótafjárhæðar. Brotaþoli á rétt á miskabótum með vísan til 26. gr. skaðabótalaga nr. 50/1993. Ekki liggja fyrir önnur gögn um afleiðingar árásarinnar en læknisvottorð en árásin er til þess fallin að valda brotaþola miska. Þykja miskabætur hæfilega ákveðnar 150.000 krónur. Skal ákærði greiða vexti eins og nánar greinir í dómsorði. Þá skal ákærði greiða málskostnað við að halda bótakröfunni fram eins og nánar greini rí dómsorði.

Bótakrafa vegna 6. tl. ákæru er studd gögnum og verður á hana fallist. Ber krafan vexti eins og nánar greinir í dómsorði. Þá skal ákærði greiða málskostnað brotaþola við að halda kröfunni fram eins og nánar greinir í dómsorði. Ákærði samþykkti bótakröfu vegna 8. tl. ákærunnar en krafan er studd gögnum. Verður hún samþykkt eins og hún er fram sett.

Ákærði greiði málsvarnarþóknun skipaðs verjanda síns, B-kk-ef M-kk-ef Á-kk-ef lögmanns, 1.064.475 krónur og samtals 807.163 krónur í annan sakarkostnað. Við ákvörðun þóknunar er litið til tímaskýrslu lögmannsins og umfangs málsins, einkum vegna vinnu á rannsóknarstigi. Þá er þóknunin ákveðin að meðtöldum virðisaukaskatti.

S-kvk-nf H-kvk-nf héraðsdómari kveður upp dóm þennan.

DÓMSORÐ:

Ákærði, T-kk-nf G-kk-nf S-kk-nf, sæti fangelsi í 16 mánuði Gæsluvarðhald er ákærði hefur sætt óslitið frá 11. september 2022 skal dragast frá refsingunni.

Ákærði er sviptur ökurétti ævilangt frá birtingu dómsins að telja.

Ákærði sæti upptöku á 1,27 gaf kókaíni, 22,26 gaf amfetamíni, 1,63 gaf marijúana, 2 gaf MDMA og 3 stykkjum af MDMA, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018. Einnig eru gerð upptæk exi, hnífur, loftskammbyssa, piparúði, vasahnífur, hamar og gasbyssa, sem lögregla lagði hald á, með vísan til 1. mgr. 37. gr. vopnalaga nr. 16/1998.

Ákærði greiði A 150.000 krónur auk vaxta samkvæmt 8. gr. vaxtalaga nr. 38/2001 frá 4. maí 2022 til 4. desember 2022, en með dráttarvöxtum frá þeim degi samkvæmt 1. mgr. 6. gr. til greiðsludags og 180.000 krónur í málskostnað.

Ákærði greiði [...] 1.507.185 krónur auk vaxta samkvæmt 8. gr. vaxtalaga nr. 38/2001 frá 14. maí 2022 til 4. desember 2022, en með dráttarvöxtum frá þeim degi samkvæmt 1. mgr. 6. gr. til greiðsludags og 180.000 krónur í málskostnað.

Ákærði greiði [...]98.157 krónur auk vaxta samkvæmt 8. gr. vaxtalaga nr. 38/2001 frá 7. september 2022 til 4. desember 2022, en með dráttarvöxtum frá þeim degi samkvæmt 1. mgr. 6. gr. til greiðsludags.

Ákærði greiði málsvarnarþóknun skipað verjanda síns, B-kk-ef M-kk-ef Á-kk-ef lögmanns, 1.064.475 krónur, og 807.163 krónur í annan sakarkostnað.

S-kvk-nf H-kvk-nf